
INNLEDNING

DERFOR VIL DU LESE EN BOK OM LØGNERE

LA MEG AVSLØRE noe du lenge har hatt mistanke om: Konsulenter vet slett ikke alltid hva de driver med.

I mange år arbeidet jeg som ledelseskonsulent. Det var en jobb som kunne være vanskelig å forklare, og som kunne høres både veldig spesifikk og veldig vag ut på samme tid. Den omfattet alt fra å flytte papirer til å møte konsernledelsen i Volvo Cars. En ting jeg hadde stor glede av, var å holde workshops med alle slags mennesker som deltagere.

På 1990-tallet var det mye snakk om verdier. Alle måtte jobbe med verdiene sine. Det ble påstått at «ingenting vil fungere hvis vi ikke har en klar forståelse av verdiene vi bygger på». Det gjaldt også de som ikke ante at de hadde noen verdier. Eller som kanskje ikke engang forsto hva verdier var.

Men vi i vår bransje drev på. Nå skal vi finne fram til verdiene våre. Tut og kjør.

En øvelse foregikk omtrent slik: Du samler en gruppe mennesker i en organisasjon. Det kunne være en ledergruppe eller en gruppe selgere, som man fant grunn til å stue sammen i et møterom. Jeg innledet med å forklare hva verdier er, og hvorfor deltagerne ikke kunne klare seg uten minst fem–seks stykker.

Hver enkelt skulle skrive ned sine forslag, og så skulle vi bli enige om et antall verdier. Det ble til dels intense diskusjoner med kanskje rundt 30 personer i rommet.

Misforstå meg rett. Øvelsen i seg selv er nyttig og svært givende. Det var ikke det som var problemet. Bekymringen inntraff i den neste økten, da jeg ba gruppen definere hver enkelt verdi. Det er nemlig ikke nok å produsere en masse fine ord. Jeg skal ikke gå i detalj, men bare ta et kort eksempel.

90 prosent av gangene jeg har gjennomført denne øvelsen (og det er flere hundre ganger), kommer ordet ærlighet opp som en viktig verdi.

Ærlighet! sier gruppen. Ja! Det må vi selvfølgelig ha. Alle nikker entusiastisk.

Fint, sier jeg. Ærlighet høres jo bra ut. Definer hva det vil si, og ikke minst: beskriv hvordan man opptrer for å vise at man er hundre prosent ærlig.

Da får diskusjonen fart på seg.

Til å begynne med er det enkelt. Si sannheten. Så er det noen som kommer på at det kan jo være kinkig. Sannheten, altså. Sannheten kan være temmelig tung å bære. Folk kan jo bli såret. Ta det ille opp.

Hva blir løsningen? Gruppen diskuterer. Til slutt er det en som kommer på det. Si sannheten bare når den ikke risikerer å skade noen.

Forresten, sannheten. Hvilken sannhet? Hvem sin sannhet? Og hvor mye av den?

Hvis en kunde setter spørsmålstegn ved noen av rutinene våre – som jo mest er til for vår egen skyld – da kan vi jo ikke si hva ledelsen egentlig synes om kundene. Det er på ingen måte opplysninger vi kommer til å gi fra oss frivillig.

Det blir mer og mer gåtefullt. Dessuten: Har alle virkelig gjort seg fortjent til sannheten? En del kunder lyver åpenbart for oss også, for å skaffe seg fordeler. Dem må vi jo ikke være ærlige overfor. De tvilsomme typene har jo strengt tatt seg selv å skylde.

Det utarter til en langtrukken debatt som munner ut i en serie uløselige dilemmaer.

Du forstår. Etter en stund med stadig mer høylytte innspill bestemmer gruppen seg for å stryke ærlighet fra listen over mulige verdier. Det er jo omtrent umulig å bli enige om hva det betyr.

Begrepet ærlighet har til dags dato aldri overlevd en øvelse som denne.

Hvorfor forteller jeg dette? Fordi jeg vil være oppriktig om en ting i utgangspunktet: Når jeg gir min framstilling av sannhet og løgn i denne boken, skulle det forundre meg om du var enig i alt jeg sier. Dels vil dine verdier komplisere bildet, dels vil du definere løgn som noe annet enn det jeg foreslår.

Noen av dere kommer til å slenge boken veggimellom, når jeg tvinger dere til å se dere selv i speilet og prøve å svare på spørsmålene: Hvorfor lyver nettopp du? Og vet du hva det får å si for dine omgivelser?

Noen kommer til å oppdage et og annet om seg selv. Og naturligvis, og aller morsomst – om sine medmennesker.

Men grunnen til at du trenger denne boken, er at den gir deg det du behøver å vite om hvordan du gjenkjenner en løgner, også hvis det gjelder en god venn eller kollega. En nær slektning eller sjefen din. Jeg kommer også inn på noen teknikker du kan bruke for å gjenkjenne en løgn. Det er viktig, for du vil jo ikke bli lurt, vil du vel?

De verktøyene jeg skal fortelle om, kan du benytte i de fleste sammenhenger. Og, minst like viktig, mange vil bruke de samme verktøyene overfor deg.

Med hånden på hjertet – ingen av oss er vel helt feilfrie.

DET MERKELIGSTE MED løgn er nok at alle aksepterer det. Kanskje i ulik grad, men jeg har vel aldri truffet noen som vil høre sannheten hele tiden. Sannheten kan være vond å høre, og alternativet er vel nesten bare løgn, eller hva? Dessuten lyver vi alle, så ingen kan sverge på at de ikke bruker løgn som verktøy.

Jeg tvilte lenge på om jeg skulle skrive denne boken. Jeg hadde den på listen over kommende prosjekter i flere år, og det blir komplisert allerede her. Forlaget sa at jeg naturligvis måtte definere hva løgn er, ellers blir det vanskelig å komme noen vei.

OK, det er jo rimelig, det.

Men ganske raskt ble jeg stående fast i alt fra hvit løgn til halvsannheter. Eller påpyntede sannheter. Eller mine sannheter. Eller alternative fakta. Statistikk. Falske nyheter og politisk korrekthet som ikke tillater innvendinger, eller som manipulerer med data for å få fram visse synspunkter. Det er en eneste røre. Sosiale medier og andre medier. Hvem kan man egentlig stole på?

Men jeg kunne ikke la være. Denne boken insisterte på å bli skrevet. Jeg ville utforske temaet en gang for alle. Jeg kommer til å åpne døren til en verden av manipulasjon, upålitelighet, svindel og løgn. Men også til sannheter vi trenger for å navigere i det kompliserte landskapet hver og en av oss lever i.

I boken vil jeg vise deg hvordan du gjenkjenner en løgn, hvordan du avslører en løgner og konfronterer ham eller henne med sannheten.

Men jeg vil også vise hva du kan gjøre for selv å holde deg til sannheten i størst mulig grad. For ærlighet er som nevnt ikke noe man snyter ut av nesa. Vi kan alle skrive under på at dette er viktig, og likevel støter vi på problemer rundt neste sving. Og vi begynner straks å lempe på sannheten.

Jeg mener alvor.

Siden jeg for en gangs skyld kan være presis når jeg sier at vi bokstavelig talt er omgitt av … løgnere denne gangen.

For alle lyver.

Til og med du.

Til og med jeg.

Men vi kan kanskje gjøre det litt mindre og våge å være litt ærligere …? Hvis vi vet hvordan. Og hvorfor. Så la oss kaste oss ut i dette eventyret og krysse fingrene bak ryggen.

Forbehold: Du kommer ikke til å være enig i alt. Noe av det jeg tar opp, vil du kanskje ta ille opp. Det er i så fall ikke min hensikt, men jeg må si at jeg synes det er bedre at du reagerer, på den ene eller andre måten, enn at du legger fra deg boken med et gjesp.

Velkommen til en forfriskende tripp i løgnens og bedragets fascinerende verden.

//Thomas Erikson

NOEN TANKER OM LØGN


Jeg beklager hvis du ikke liker at jeg er ærlig,

men på den annen side

liker jeg ikke at du lyver

– UKJENT

MANGE AV OSS KAN fryde seg over å lyve litt. Det handler om å gi seg selv litt slakk og få følelsen av å ha sluppet unna. Stort eller lite, ingen oppdaget meg, ha-ha, jeg vinner. Det kan være ekstra fristende å overbevise noen om noe som ikke er sant, særlig hvis du tilbringer en stor del av hverdagen i den moralske gråsonen.

I dagens raske samfunn har fryden over ikke å si sannheten aldri vært større. Du får jo feedback med en gang. Patologisk løgn, manipulasjon og juks er utvilsomt blitt et vanlig element i menneskelig samhandling. Enten det gjelder å finne på opprørende ting for å få oppmerksomhet, vri på og bevisst feiltolke statistikk for å underbygge egen overbevisning, eller gjentatte ganger henfalle til hvit løgn for å unngå ubehag når du har tabbet deg ut, resultatet er at grensen mellom virkelighet og juks blir visket ut.

LYVER VI ALLE?

Nei. Det finnes ingen ugjendrivelig statistikk som viser at alle lyver. Det ville vært en skitten løgn. Men likevel, det er en logisk slutning basert på mine erfaringer med mennesker. Jeg tror ikke du vil motsi meg. Egentlig vet vi det jo. Vi lyver litt alle sammen, av og til. Det fungerer best slik.

Jeg har det bra.

Den kjolen ser fin ut på deg.

Glad i deg også.

Er på vei.

Å, jeg så deg ikke.

Nei, jeg tok det ikke ille opp.

Jo, jeg tror det er rimelig å påstå at vi alle lyver litt nå og da.

Hvor tøft det enn kan høres, er det nokså instinktivt og vanlig å lyve. Hvis du tenker at «Nei, jeg gjør ikke det», synes jeg du skal lese eksemplene over en gang til. Og akseptere sannheten.

Grunnen til at vi lyver, kan naturligvis variere fra person til person og fra situasjon til situasjon. Det kan være alt fra å forsvare oss til å ville unngå konflikt, imponere noen, holde på en hemmelighet, få sosial aksept for å vise et litt mer smigrende bilde av oss selv.

Som oftest lyver vi av hensyn til noens følelser, for at de skal bli værende i sin lille lykkeboble. Slike hvite løgner kan til en viss grad være berettiget. De kan til og med være bra for forholdet – det tyder i hvert fall forskning på.

Hvis vi går ut fra at alt som ikke er hundre prosent sant, må være løgn, så er saken klar. Det hender jo vi blir spurt om hva vi føler innerst inne og bare ikke klarer å si det som det er. Det er for sårt å innrømme, så vi bløffer og håper å slippe unna med det.

To sider av samme mynt

Men det er jo sjelden enkelt.

Forestill deg en pappa som lyver for sin åtte år gamle datter. Det høres jo ikke bra ut. Men hun hadde mistet yndlingsleken sin, og han hadde sett at den ble knust under en bil. Han vil ikke at hun skal bli helt utrøstelig, så han sier at leken er på leketøysykehuset, og at den kommer hjem igjen når den er blitt frisk/reparert.

Ganske uskyldig altså. Pappaen lyver for å beskytte datteren mot smerte. Han gjør det av medfølelse. Selv om hensikten er god, er det viktig å finne balansen mellom å ta hensyn til datterens følelser og å la henne bearbeide hendelsen og venne seg til å ha det litt vondt. For livet kan være tøft. Og problemet vil jo melde seg igjen senere, både titt og ofte.

Den lille jenta vil jo ganske snart begynne å etterlyse leken. Kanskje hun sier at hun vil besøke den på sykehuset – for det er jo vanlig å gjøre.

Pappaen har da bare to valg. Enten sier han sannheten og innrømmer at han diktet opp historien. Ikke noe hyggelig kanskje, men i hvert fall ærlig. Eller han kan finne på nye løgner for å bøte på konsekvensene av den første løgnen.

Snart sitter han fast i et nett av bløff og juks, som han får problemer med å komme ut av, uansett hvor gode hensikter han hadde i utgangspunktet.

Eller ta dette eksemplet:

Da jeg gikk på videregående, fortalte en i klassen sin beste venn at dennes tegning var blitt valgt ut til skoleutstillingen. Men det var ikke tilfelle. Hun ville sikkert at han skulle bli glad, men hun ville også avlede oppmerksomheten mens hun prøvde å få sitt eget kunstverk valgt ut til utstillingen. Tanken var at hvis hans verk allerede var tatt ut, ville han ikke jobbe like hardt med det lenger, og sjansene hennes ville bli bedre.

Bak denne løgnen lå en blanding av gode og egoistiske hensikter. Hun ville absolutt gjøre vennen glad, men hun ville framfor alt skaffe seg selv en fordel. Slike løgner kan gjøre deg glad en stund, men de risikerer å skade tilliten mellom mennesker.

Og det er vel det som er problemet. Løgn er et tveegget sverd. De kan bli brukt for å beskytte og som en midlertidig flukt fra den muligens brutale sannheten. Men de kan også bli brukt for personlig vinning, av sjalusi eller for å manipulere.

De fleste løgner fødes ikke av onde hensikter, men alle løgner får før eller siden konsekvenser.

Falske nyheter og de beryktede trollfabrikkene

En gang pleide folk å stole på det de leste i avisene, men det er lenge siden. Nå er ingenting helt opplagt, og vi er mange som helst vil se det med egne øyne for å tro at det er sant. Ta for eksempel dette med falske nyheter, det vil si fakta som ikke stemmer, eller som med hensikt brukes for å forvirre og gjøre det håpløst for mottageren å vite hva som er sant og ikke. Som er en av grunnene til at mange ikke ser nyhetssendingene på TV lenger. De sier de ikke kan vite om det som rapporteres er sant eller ikke.

Når nyhetene i tillegg bare handler om død og elendighet – en måte å få flere klikk og lokke lesere/seere på – blir mange rett og slett deprimert av det. Når jeg tenker på dette, kan jeg bli inderlig forbannet.

Min tese er at de som står bak algoritmene som styrer hva vi gjør på sosiale medier, vet godt hvordan vi mennesker fungerer, samtidig som de tilsynelatende ikke aner hvordan vi blir påvirket av dem. Eller så gir de blaffen i konsekvensene for å tjene penger.

Nå ja. Framveksten av digitale plattformer gjør at vi til daglig utsettes for en flom av nyheter og informasjon. Dessverre har mange mindre samvittighetsfulle personer og institusjoner innsett det enorme potensialet i å skape og spre fortellinger som er utformet for å lure og manipulere folk flest.

Enkelte konkurrerer om de siste, saftigste detaljene uten et øyeblikk å reflektere over den tvilsomme sannhetsgehalten. Forekomsten av falske nyheter forsterker fristelsen til ikke å fortelle sannheten. Resultatet er spredning av usannheter og alternative forklaringer som fremmer deres egen agenda.

Falske nyheter drar også fordel av menneskers grunnleggende nysgjerrighet. De spiller på følelser og hva vi verdsetter, for å generere klikk og engasjement. Falske meldinger om kjendisers dødsfall eller politikerskandaler kan utløse store kontroverser. Ingen nevnt, ingen glemt. Uansett hvor du står politisk, kan du være bombesikker på at også partiet du stemmer på, vrir og vrenger på sannheten.

Akkurat disse eksemplene er kanskje relativt uskyldige. Men det finnes også såkalte trollfabrikker som ikke gjør annet enn å produsere propaganda forkledd som «nyheter» og grove påstander om både det ene og det andre. I St. Petersburg i Russland hyller trollfabrikken Internet Research Agency helhjertet den russiske presidenten Vladimir Putin og rakker ned på USA og Ukraina. Slike kampanjer antas å ha bidratt til stemninger som gjorde det mulig for Donald Trump å vinne det amerikanske presidentvalget i 2016. Sant eller usant? Meningene er delte.

Vitenskapen representerer alltid sannheten, eller?

Vel. I en datadrevet verden brukes statistikk og vitenskap som basis for argumenter og standpunkter som former folkemeningen og får bred oppslutning i samfunnet. Et argument som ofte brukes, er at det der er ikke vitenskapelig bevist. Ikke engang det du kan se med egne øyne, blir akseptert, hvis det ikke finnes en halv million studier som bekrefter det du har valgt å tro på.

Det eiendommelige er at en som i det ene øyeblikket viser til forskning for å underbygge sine standpunkter, ser helt bort fra vitenskapelige bevis i et annet spørsmål. Hvordan kan det ha seg? Vi skal senere se på hvordan følelser og meninger påvirker alle med IQ høyere enn innetemperaturen. For vi er ikke rasjonelle vesener.

Men hva med statistikk? Den er jo alltid korrekt. Tall lyver ikke. Mulig det. To pluss to er fremdeles fire. Men også løgnere bruker tall. Feilaktig bruk av statistikk gjør det mer og mer umulig å stole på «faktainformasjon».

Den som forfekter et bestemt synspunkt eller overbevisning, kan føle seg fristet til å vri på eller bruke statistikk selektivt. Slik manipulasjon forekommer for eksempel når ideologi veier tyngre enn den faktiske sannheten. Man vil framstille fakta på en bestemt måte, selv om det er åpenbart for alle at det ikke er riktig. Da er det at enkelte tyr til bløff om tallmaterialet og leter opp bevis for en fiktiv virkelighet.

La oss si at det finnes statistikk for at mennesker med en bestemt etnisk tilhørighet er kraftig overrepresentert når det gjelder visse typer kriminalitet. Slike opplysninger kan formidles på forskjellige måter. De som ønsker økte bevilgninger til integreringstiltak blant annet på arbeidsmarkedet, vil kunne bruke statistikken til sitt formål. Men det er ikke utenkelig at de samme tallene kan bli brukt av dem som heller vil løse situasjonen gjennom å forsterke etniske forskjeller. Skal mediene da unnlate å skrive om det?

Men fristelsen til ikke å si sannheten får ofte ikke så offentlige konsekvenser. Små og tilsynelatende ufarlige løgner (ofte kalt hvite løgner) kan få fotfeste også i hverdagslivet. Hvite løgner har vel oftest bakgrunn i frykt for konflikt eller et ønske om å unngå ubehag. De kan bli en (u)vane når hensikten er å unngå ubekvemme sannheter. Selv om intensjonen er god, er konsekvensen at vi venner oss til uærlighet, som til slutt hindrer reell forståelse.

Jeg vil gå mer i dybden om disse variantene av løgn lenger ut i boken. Det er nok å ta av.

PÅ DET PERSONLIGE PLANET

Å unngå alle løgnens fallgruver krever fininnstilling av holdninger og individuelt ansvar. Å holde seg til ærlighet og integritet begynner formodentlig med bevisstgjøring og kritisk tenkning.

Vi ville nok alle ha godt av å utfordre oss selv litt oftere. Vi tar inn altfor mye informasjon og må ta oss tid og mulighet til å foreta en kritisk vurdering av data og nyheter. Vi må sette av tid til faktasjekk og kildekritikk, unngå forhastede og følelsesbaserte slutninger og gjennomskue falske nyheter.

Men det er jo ikke mulig, tenker du kanskje. Hvem har tid til alt det?

Nei, nettopp. Og det er avsenderne av informasjonen vi drukner i, fullt klar over. Så de øser ut av seg enda mer, overbevist om at en del av det vil feste seg.

Men husk hva Hitlers propagandaminister Goebbels sa. En løgn blir ikke sann bare fordi den gjentas uendelig mange ganger. Det bare føles sånn.

«Du er ikke glad i meg lenger»

Her er et eksempel vi kan se nærmere på. Kona spør hvorfor mannen ikke er glad i henne lenger. Ai ai. Men hvorfor spør hun? Og hva skal han svare? Det gitte svaret er jo at han selvfølgelig er glad i henne. Grunnen til at hun spør, er at hun synes han ikke har gitt henne nok oppmerksomhet den siste tiden. Det stemmer muligens, hva nå årsaken enn kan være. Han har kanskje tenkt for mye på sine egne problemer. Så hun sier hun tror han ikke er glad i henne lenger.

Det kan godt ha vært en løgn. Hun vet at han er glad i henne, men hun har et visst behov for oppmerksomhet. Og hva verre er: Han bedyrer at han er glad i henne, mer enn noen gang, selv om han i øyeblikket er irritert over at hun spør om det. Denne typen adferd fra konas side gjør faktisk at han liker henne mindre enn før. I verste fall lyver han også. Kanskje er han bare lei av henne.

Kona gjentar påstanden: Du er ikke glad i meg lenger.

Det gjør hun enda hun vet at han har hatt veldig mye å gjøre en god stund, og at det kanskje er derfor han har glemt å gi henne blomster og kjærtegn. Hva vet jeg.

Mannen svarer igjen med at hun er det viktigste i livet hans, som er nok en løgn. Han har tilbrakt svært mye tid på jobben. Så nå ramser han opp grunnene til at han har oppført seg som han har gjort, grunner som er ment å høres bra ut i øyeblikket.

Snart blir de to sittende fast i en følelsesmessig stillingskrig som ingen kan gå seirende ut av.

Det enkleste hadde jo vært at kona sa at hun ikke føler seg elsket når mannen bruker så mye tid på jobben. Og han hadde kunnet svare at han forstår henne og love at han heretter skal vise i handling at han prioriterer henne. Hva med en date på fredag?

Det ville vel vært en smidig løsning. Ti sekunder senere har begge det mye bedre. (Du tar vel notater?)

Flere grunner til å lyve

Hvem har ikke fått spørsmål fra sjefen og valgt å lyve ham eller henne rett opp i ansiktet?

Rapporten er snart ferdig, du har den på pulten din på onsdag.

Det var ingen som tok telefonen da jeg ringte.

Unnskyld at jeg er sen, men du skulle sett den trafikken i dag.

Sønnen min har kusma, så jeg kan ikke komme på konferansen.

Men det finnes jo løgn der hensikten er den beste. Vi lærte som barn at vi skulle si takk for maten og si at den var god, selv om den smakte pyton. Det forventes at du skal si at det er fint hjemme hos tante Anna, selv om du får mareritt av tapetene der. Moralsk og etisk sett kan det være viktigere å være snill og hyggelig enn sannferdig.

Dette fikser du, sier vi til mennesker vi bryr oss om, selv om vi har vondt for å se hvordan det skulle gå til.

Så jo. Visse løgner fyller en slags samfunnsfunksjon, og de kan noen ganger redde skrantende relasjoner.

ÆRLIGHET VARER LENGST, ELLER?

Nå ja. Begrepet ærlighet er som nevnt av største betydning for å opprettholde tillit og fremme gode relasjoner. Det er ofte blitt sagt at ingen kan gå gjennom livet uten å jukse, og det leder til påstanden om at alle lyver i større eller mindre grad.

Påstander som avviker fra sannheten, bør kanskje ikke fordømmes helt uten videre. Det kan være alt fra sleivete overdrivelser til mer alvorlige former, som oppspinn og grov løgn. De fleste av oss kan komme til å pynte på sannheten for å bevare den gode stemningen eller ta hensyn til noens følelser, men det betyr ikke at alle lyver hele tiden. Jeg har lest mange studier som viser at folk for det meste lyver relativt lite og nøyer seg med å lyve i strategisk hensikt.

Ærlighet krever gode hensikter, mens svikefulle handlinger gjerne får næring av en rekke faktorer. Noen ganger kan løgn være en instinktiv reaksjon motivert av frykt for å bli dømt eller lide negative konsekvenser. Vi må bare akseptere at ikke alle som lyver har ondt i sinne. I hvert fall har ikke du og jeg det. Ha-ha.

Menneskelige relasjoner er avhengig av tillit, og følgelig er det skadelig å lyve eller bløffe. En persons oppriktighet og pålitelighet viser seg over tid, mens løgn gradvis svekker tilliten. Den sosiale dynamikken får seg en knekk. Og det er jo logisk. Hvem vil vel ha en løgner rundt seg?

Kulturen påvirker hvordan vi lyver …

Geografi og oppvekst kan ha stor innflytelse på hva man tenker om løgn og sannhet. For eksempel legger samfunn med respektbaserte kulturer, blant annet i Øst-Asia, stor vekt på verdier som dyd og etikk. Der framheves behovet for ærlighet og hvor viktig det er å stimulere til og framelske tillit. Omvendt kan løgn være mer utbredt i vestlige land, hvor det legges stor vekt på situasjonsbestemte behov, det vil si at man velger å gjøre det som er best for en selv i øyeblikket.

Hvor mange som snakker sant innen kriminelle nettverk, kan man lure på. En samling gjengmedlemmer, der mange er både psykopater og sosiopater, og der løgn og bedrag er en selvfølge – hva slags kultur oppstår da? Løgn og lureri er en så integrert del av disse miljøene at jeg har vondt for å tro at de som hører til der, kan stole på de andre i gjengen. For en lovlydig samfunnsborger er det vanskelig å innta et slikt perspektiv.

Fra historien kjenner vi til kulturer der sannsigere ikke har vært spesielt anerkjent. Å kritisere regjeringen er greit i vår del av verden, men ikke fullt så greit i et diktatur.

Under det kommunistiske styret i det gamle Øst-Tyskland rådet frykten i flere tiår. Om lag hver tredje innbygger antas å ha vært en form for angiver for statsmakten, og det gjorde at folk løy om alt mulig hele tiden. Ingen våget å ta ansvar for noe, for det kunne medføre betydelig risiko hvis feil personer fikk rede på hva man mente om saker og ting.

Enkelte kulturer er mer korrupte enn andre, og sannheten har ikke særlig gode vilkår utenfor vårt eget landområde.

Også her i lille Sverige, et relativt velfungerende samfunn, har vi jo problemer med at det lyves. Problemer som riktignok kan virke komiske i internasjonal sammenheng. Her har det tradisjonelt vært ufint å skryte av egen suksess.

Er du mer vellykket enn hva omgivelsene klarer å håndtere, må du regne med at noen vil prøve å ta deg og rive deg ned fra pidestallen. Tjener du mye penger, er det mange som vil lure på om du har skaffet dem på annen måte enn ved å slite og streve i årevis. Slike mistanker gjenfinnes i den velkjente janteloven, som egentlig befaler oss å holde vellykketheten for oss selv, så vi ikke skal irritere omgivelsene.

Her et sitat fra janteloven, regel nummer sju:

Du skal ikke tro at du duger til noe.

Hva blir konsekvensen av en så nedslående innstilling?

Hvordan fikk du den godt betalte lederstillingen? Hvem kjenner du der?

Hva skal man svare på det?

Jeg hadde vel bare flaks.

Du vil jo ikke innrømme at du har jobbet døgnet rundt i ni år. Merkelig, mildt uttrykt. Men like fullt en løgn.

… og noen ganger er det greit å lyve

Hva blir egentlig konklusjonen? Kanskje denne: Det kan med en viss rett hevdes at uærlighet finnes overalt, men vi glemmer ofte å se på årsakene til uærligheten. Da er det kanskje litt urettferdig av meg å påstå at alle lyver, uten å ta hensyn til den skiftende og nokså kompliserte dynamikken som styrer vår adferd. Alle har evnen til å være ærlig, og det virkelige målet på karakterstyrke er hvor ofte en person bestemmer seg for å sette ærlighet først. For meg er saken klar: Jeg har større respekt for en som er i stand til å lyve seg ut av en situasjon, men lar være, enn for en som overhodet ikke er i stand til å lyve. Tenk litt på den.

NYTTIG KUNNSKAP – DE FIRE FARGENE

Forskjeller i menneskelig adferd og personlige egenskaper er som alltid fascinerende. Så la oss se på om det finnes koblinger mellom adferdsmønstre og løgn. Som du kanskje vet, har jeg i flere tidligere bøker skrevet om DISC og de fire fargene. Hvis du etter å ha lest bøkene betrakter deg som ekspert på disse teoriene, behøver du kanskje ikke lese den delen som følger. Jeg anbefaler likevel at du blir med på en rask repetisjon, så du er på banen når jeg viser til fargene utover i boken.

Så følg med.

En smart måte å levendegjøre menneskelig adferd

Du har kanskje hørt om metoden for å kategorisere adferd ut fra fire farger: rødt for dominans, gult for inspirasjon, grønt for stabilitet og blått for samvittighetsfull. Det er grunnlaget for DISC-teorien, som er utbredt over hele verden.

Som du ser her (figur A) har hver rute to dimensjoner: saksorientering kontra personorientering og ekstroversjon kontra introversjon. Fargene for at det skal være lettere å huske. Se på det som et pedagogisk hjelpemiddel. Det er lettere å huske en rød-gul adferd enn en høy D over I med en lav C. D står for dominans, I står for innflytelse eller påvirkning, S står for stabilitet og C står for Conscientiousness (samvittighetsfullhet).

FIGUR A

Hver farge er en kombinasjon av to dimensjoner, det vil si at en farge inneholder to målepunkter, avhengig av hvilken akse du befinner deg på. Se på figuren under (figur B). Her ser du hvilke som er mer saksorienterte, henholdsvis personorienterte. Du ser også hvilke som er ekstroverte og aktive og hvilke som er introverte og mer passive.

FIGUR B

Når vi forstår hva de to aksene viser, kan vi se de ulike fargene i riktig lys.

Det finnes digitale verktøy som viser hvor mye et individ har av hver farge. Resultatet blir en graf som viser hvilken profil du har, det vil si hvilken adferd du har mest av, målt ved hjelp av DISC-modellen. Selv om en person har mest av én farge i sin adferdsprofil, er det fremdeles ting å tolke, avhengig av hvor mye vedkommende har av de andre fargene.

Jeg blir ofte spurt om det virkelig bare finnes fire typer mennesker. Svaret er enkelt: selvfølgelig ikke. Som det framgår av figuren over, er for eksempel rødt alltid rødt, men det kan likevel bety mye forskjellig. En person som befinner seg lengst oppe i det høyre røde hjørnet, er veldig rød, kanskje bare rød. Den personen vil framstå på en bestemt måte. Du vil forstå ham eller henne nesten med en gang. Mens en som befinner seg lengst nede i det venstre hjørnet av den røde ruten, vil bli oppfattet på en litt annen måte. Hvor på skalaen man befinner seg på begge aksene samtidig, vil påvirke ens adferdsprofil. Det handler altså bare om hvordan vi kan beskrive de ulike basisingrediensene.

Som du sikkert merker, vektlegger jeg nettopp adferdsprofil. Det er viktig å ha klart for seg at modellen ikke er en personlighetstest. Den er et verktøy for å vurdere seg selv, som beskriver adferdstyper.

Ulike typer adferd er det omgivelsene ser og hører av en person. Personligheten ligger alltid dypere enn adferden. For å forklare et individs personlighet trengs flere metoder enn en DISC-analyse. Modellen tar ikke hensyn til et individs drivkraft, motivasjonsfaktorer, interesser, intelligens, evner og kompetanse. Den sier heller ingenting om kjønn, plass i søskenflokken, om en person er høysensitiv eller har en diagnose av typen ADHD eller autisme.

Jeg tar ikke stilling til om DISC-teorien er den beste metoden som finnes, jeg beskriver bare hvordan denne metoden fungerer. Når den brukes riktig, er det min bestemte oppfatning at den fyller en viktig funksjon for den som vil forstå mer av menneskelig adferd og derigjennom få økt selvinnsikt.

Grunnen til at jeg valgte å skrive om DISC-teorien i den første boken min Omgitt av idioter, var at modellen brukes over hele verden. Den finnes i alle verdensdeler og på mer enn 50 språk. Ifølge et amerikansk universitet var det i 2013 gjennomført rundt 50 millioner DISC-analyser på verdensbasis. Hvor mange er det nå ti år senere? Jeg vet ikke, men en kvalifisert gjetning er: mange flere.

Nedenfor (figur C) se du et antall egenskaper som kan forbindes med de respektive fargene. Men betrakt dette som veiledende. At det står «spontan» under gult, betyr ikke at den som har mer av andre farger, ikke kan være spontan. Det betyr bare at spontanitet er et særtrekk for en gul personlighet. Disse personene har en tendens til å være spontane det meste av tiden.

Det er også en viss overlapping mellom fargene. Rødt og gult inneholder mer aktive egenskaper, mens grønt og blått har mer passive trekk. Det innebærer på ingen måte at det ene er bedre enn det andre, bare at de er forskjellige.

Når vi ser på den grønne listen, ser vi et antall egenskaper som svært få mennesker antagelig ville identifisere seg med hundre prosent. En person med bare disse egenskapene ville blitt oppfattet som klart introvert og utpreget relasjonsorientert. Dette er grønn adferd mer detaljert, men en med samtlige egenskaper vil være en person som befinner seg aller nederst til venstre på forrige figur (figur B). Jo lenger til høyre i den grønne ruten man havner, jo færre egenskaper er tydelige for omgivelsene. I stedet vil et antall gule egenskaper opptre parallelt med de grønne. Havner du i motsatt hjørne i figur B, det vil si lengst oppe til høyre i det røde feltet, er du en ekstrovert person som bare er interessert i oppgaver og saker. Slike finnes faktisk, men de er ikke veldig vanlige. De fleste røde personlighetstyper havner et annet sted i den røde delen av diagrammet.

FIGUR C

Rent statistisk er det bare om lag 5 prosent av befolkningen som står igjen med bare én farge etter en DISC-analyse. Det er det som gjør at få mennesker kjenner seg igjen som for eksempel bare gul eller bare blå. De finnes, men er som sagt relativt sjeldne.

Det kan være et klokt utgangspunkt å si at vi mennesker er så kompliserte at vi ikke lar oss beskrive med noen setninger på et stykke papir, men bare til en viss grad. Det er sant at det ikke lar seg gjøre å forstå en person hundre prosent, men det er også sant at vi kan dokumentere en hel del og likevel være klar over at vi ikke vil kunne beskrive ham eller henne fullt ut.

Noen ting som bør påpekes om DISC-teorien:

• DISC-teorien kan ikke forklare alt ved en persons adferd.

• Det finnes mange andre modeller som forklarer menneskelig adferd.

• Det finnes flere puslebiter enn «fargene» for å kartlegge ulike adferdsmønstre.

• DISC-modellen bygger på psykologiske studier, brukes over hele verden og er tilgjengelig på omkring 50 språk.

• Statistisk sett har om lag 80 prosent av oss en kombinasjon av to farger som dominerer vår adferd. Ca. 5 prosent har kun én farge som dominerer adferden. De øvrige har en kombinasjon av tre farger. En av dem er undertegnede, og han vet at det til tider kan komplisere hverdagen enormt.

• Helgrønn adferd, eller grønn i kombinasjon med en annen farge, er vanligst. Sjeldnest er helrød adferd eller rødt i kombinasjon med en annen farge.

• Det er visse forskjeller i adferd mellom kjønnene.

• Det finnes alltid unntak fra det jeg gir eksempler på i boken.

For den som vil fordype seg i denne modellen, kan jeg vise til Omgitt av idioter, som handler utelukkende om nettopp dette.

Når det gjelder løgn, er det naturligvis av aller største interesse å være klar over hva man kan forvente av mennesker man møter. Dette enkle fargesystemet er en smidig måte å unngå de verste fallgruvene på. Når du leser boken og tenker på dette med løgn, se også på dine farger og de menneskene du har rundt deg. Kanskje er de ikke løgnere – det kan være at du bare ikke forstår dem. Eller at de ikke forstår deg.

NÅR LØY DU SIST?

Så når løy du sist? Det kan jeg umulig vite. Kanskje løy du i dag morges, da du sa at du gjerne også kan hente naboens barn i barnehagen. Det vil du selvfølgelig gjøre, for du har jo lovt det. Sånn sett er du til å stole på. Men siden du ellers har mer enn nok med å hente dine egne små om ettermiddagen, gruer du deg litt ved tanken på å måtte stue enda et par urolige rakkerunger inn i bilen. De er jo ikke dine engang. De er sikkert både trøtte og grinete, og du kan ikke heve stemmen mot dem, for de er jo ikke dine barn.

Hvem er det egentlig du prøver å lure? Det var jo ikke sånn at du gjerne ville gjøre dette?

Ta det med ro. Jeg skjønner. Vi hjelper hverandre her i verden. Et sannferdig svar ville for eksempel vært: Jeg tar med ungene dine også, selv om det vil gi meg migrene, vondt i magen og generell ulyst. Fire utslitte små pøbler i bilen er virkelig ikke det jeg trenger en torsdag ettermiddag, særlig ikke siden jeg godt husker hva som skjedde forrige gang. Da ble leiligheten mer eller mindre rasert av de fire små i fellesskap. Jeg håper inderlig at du gjengjelder tjenesten. Helst allerede i morgen.

Der har du en fullstendig sannhet. Men visst faen vil du hjelpe til!

Så når løy du sist?

Svarte du ærlig da partneren din spurte om det ikke ville vært helt topp å besøke Jonsen-familien i helgen?

Svarte du ærlig da sjefen spurte hvorfor du kom så sent til møtet i går?

Svarte du ærlig da politimannen spurte om du var klar over hvor fort du kjørte?

Svarte du ærlig da sønnen din spurte hvorfor du ikke ville spille fotball med ham?

Svarte du ærlig da du ble spurt hvordan du har det for tiden?

Bare du vet svaret.

Når løy jeg sist? For ikke lenge siden.

For jeg er jo ikke bedre enn andre. Jeg pynter på sannheten når jeg finner det nødvendig. Og som så mange andre begrunner jeg det for meg selv med noe som høres bra ut.

En jeg har kontakt med i jobben, oppførte seg som en skikkelig idiot. Lovte både det ene og det andre, men fulgte ikke opp. I stedet for å kalle ham idiot sa jeg at jeg kan se visse utfordringer i samarbeidet vårt. Han hadde egentlig fortjent å bli skjelt ut, men hvordan skulle det tatt seg ut?

Eller da jeg for et par dager siden var på en populær amerikansk podkast og svarte på spørsmål. Et av dem var: Kan jeg som adferdsspesialist møte en ny person uten å begynne å analysere vedkommende? Jeg svarte det jeg vet folk liker å høre: Det går ikke an å la være, for menneskelig adferd er så fascinerende. Det er jo sant, men jeg orker jo ikke å sitte og granske alle jeg treffer, da ville jeg blitt gal.

Eller dette:

Ved titiden om kvelden spør min kone om jeg vil se en film. Jeg er alltid trøtt om kvelden, mens hun lider av lakenskrekk. Men hun er også forfatter og jobber veldig effektivt foran TV-en. Samtidig liker hun ikke å sitte alene i et mørkt hus om natten. Så jeg pleier å svare at jeg gjerne ser film for å holde henne med selskap, selv om jeg bare så vidt klarer å holde øynene åpne. Hun ser jo at jeg sovner på sofaen en halvtime senere, men jeg er der i hvert fall. Rent fysisk om ikke annet. Det er kanskje ikke av de mest alvorlige løgnene, men det er jo like fullt en løgn.

Hva beviser dette? At vi lyver også for dem vi er glad i, men forhåpentligvis i god hensikt.

Det var jo det jeg sa: Dette med løgn er kompliserte greier.

SLIK KAN DU OGSÅ BETRAKTE MENNESKER DU OMGÅS

Så langt har vi sett at vi fungerer forskjellig, både når det gjelder personlighet og kultur. Hva får denne innsikten å si for hvordan vi tolker begrepet løgn? Jeg overdriver neppe når jeg sier at vi forstår løgn og sannhet på alle mulige og umulige måter. Og vi velger langt fra samme løsning.


Verdenskjente løgnere

Lesere bes huske at djevelen er en løgner.

– C.S. LEWIS

Djevelen

Når vi først snakker om hvor vanskelig det er å avgjøre hva som er hensikten med en løgn: La meg presentere tidenes største løgner: djevelen, også kalt Satan, Lucifer eller Belsebub. Hans rolle i religiøs sammenheng kan sies å være å skape forvirring og splittelse blant menneskene. Siden vi ikke alltid vil ta ansvar for egne handlinger, kan det være bekvemt å skylde på djevelen. Han er en skikkelse som går igjen i religiøse og kulturelle fortellinger, og figurerer ikke sjelden i oppbyggelige historier. Det gjelder å vende ham ryggen så ofte som mulig. Han er ellers kjent som den inkarnerte ondskap og svikefullhet, en vi må holde oss langt unna. Men hvorfor har djevelen dette ryktet?

Han framstilles ofte som mørkets fyrste og regnes i mange religiøse tradisjoner for å være en durkdreven løgner. I kristendommen finner vi ham allerede i Første Mosebok, framstilt som en listig slange som frister Eva i Edens hage.

Slangen sår tvil om Guds forbud mot å spise av kunnskapens tre. Han er en kløktig manipulator og overtaler Eva til å tvile på Guds befaling. Han lover Eva at hun vil bli klok hvis hun spiser av det forbudte treet.

Slik etableres djevelen som løgnens stamfar. Ved å lure Eva, og deretter Adam, til å se bort fra Guds befaling viser slangen sin sanne natur. I Bibelen er djevelen for all ettertid forbundet med falskhet og lureri.

I islamsk tradisjon blir Iblis (som ofte sidestilles med djevelen) kastet ut fra himmelen på grunn av sin arroganse og stolthet. Husk at djevelen opprinnelig var Lucifer, en fallen erkeengel som ble kastet ut fra den kristne himmelen. Da Allah skapte Adam, fikk englene instruks om å bøye seg for ham. Og alle gjorde det, unntatt Iblis. Hans bedrag var at han løy for seg selv. Han rettferdiggjorde ulydigheten ved å hevde at han var overlegen, skapt av ild, mens Adam var skapt av leire, ikke særlig imponerende. Selvbedraget førte til hans fall og ble en grunnleggende beretning om faren ved å være arrogant.

I hinduismen finnes ingen direkte parallell til djevelen, men i de buddhistiske tradisjonene har vi Mara. Mara prøvde å lure og forhindre Siddharta Gautama, senere Buddha, i å oppnå oppvåkning. Ved hjelp av løfter om vakre kvinner, trusler om overlegne hærstyrker og sjenerøse tilbud om rikdom og makt prøvde Mara å få Siddharta bort fra hans meditative vei. Men Siddharta falt ikke for lureriet. (Hadde han gjort det, hadde han vel ikke blitt Buddha, må vi kunne tro.) Siddhartas seier over Mara ble et avgjørende øyeblikk på veien mot å bli Buddha. Mara kan anses som det nærmeste buddhismen kommer en djevel. En simpel bløffmaker.

Vi finner lignende beretninger innen litteraturen. I Dantes Den guddommelige komedie, særlig delen om helvete, formidles en dyp visjon av helvete og dets beboere. Det var Dante som oppfant helvetes ni sirkler. Verken Bibelen eller Koranen sier noe om hvor mange sirkler det finnes i helvete. Ifølge Dante finner vi Lucifer, en demon med tre ansikter som stadig gnager på historiens største forræder, i helvetes sentrum. For Dante er djevelen ikke bare den som straffer alle som havner i helvete, men også den ultimate løgner. Det iskalde riket han bebor, står i sterk kontrast til det glovarme helvete vi kjenner fra illustrasjoner, en bevisst speilvending ment å symbolisere djevelens motsigelsesfylte personlighet – selve essensen av lureri og løgn.

Goethe skrev historien om Faust, en fargerik fortelling om djevelens forføreriske natur. Doktor Faust er misfornøyd med livet og inngår en pakt med djevelen, i skikkelse av Mefistofeles. Djevelen lover ham grenseløs kunnskap og verdslige gleder. Men Faust innser snart at disse gavene vil koste ham hans sjel. Her består djevelens bedrageri i å skjule detaljene. Han viser sin evne til å utnytte menneskets begjær for å gjøre det avhengig av skadelig adferd.

I ulike religioner, myter og kulturer framstilles djevelen (eller tilsvarende) som en løgnens mester. Disse fortellingene formidler moralske lærdommer om faren ved å gi etter for løgn og bedrag.

Det er viktig å merke seg at disse historiene handler om oss mennesker. Uansett om det er Adam og Eva, Faust eller Siddharta, ligger valget om å gi etter for eller avvise djevelens løgner i menneskets hender.

Og det er vel det som er hensikten med disse oppbyggelige beretningene. Allerede for flere tusen år siden visste de vise at mennesker lyver. Og da som nå ønsket de at vi skulle gjøre det litt mindre ofte, siden det skapte en hel masse problemer.

